Къэбэрдей-Балъкъэрым и Iэтащхьэ КIуэкIуэ Ю. А. «Урысей зэкъуэтым» и Совет Нэхъыщхьэм хагъэхьэ
«Къэбэрдей-Балъкъэр Республикэм и Iэтащхьэ КIуэкIуэ Ю. А. «Урысей зэкъуэт» урысейпсо политикэ партым и Совет Нэхъыщхьэм щыхахащ Москва щекIуэкIа ХVI съездым. Ди республикэм щыщу абы щыIащ властым и гъэзэщIакIуэ, законхэр къыдэзыгъэкI органхэм, «Урысей зэкъуэт» партым и щIыналъэ къудамэм я унафэщIхэр, делегату хахахэр.
Пленар зэIущIэм доклад щищIащ партым и тхьэмадэ, Урысей Федерацэм и Премьер-министр Медведев Д. А.
Парт съездыр зэрекIуэкIам щытепсэлъыхьым КIуэкIуэ Юрий къигъэлъэгъуащ абы жылагъуэ мыхьэнэшхуэ зиIэ Iуэху нэхъыщхьэхэр — узыншагъэр хъу-мэнымкIэ IэнатIэм, социальнэ IэнатIэм, егъэджэныгъэм, спортым, щэнхабзэм зегъэужьыным, жылагъуэхэр зэIузэпэщ щIыным — гулъытэ хэха зэрыщыхуащIар. Правительствэм унафэ зыбжанэ къищтащ щIыналъэхэм я бюджетхэр тэмэму зэтеухуэным, бюджет щIыхуэхэр тыным хуэгъэзауэ. Апхуэдэу зыщагъэгъупщакъым хьэрычэт IэнатIэм зыщIэгъэкъуэн зэрыхуейри. Абы хуэунэтIащ административнэ лъэпощхьэпохэр гъэмэщIэным, продукцэр нэхъ тыншу пхыгъэкIыным теухуа унафэхэр. «МэкъумэшыщIэхэм я Iуэхур дэгъэкIыным зэи хуэмыдэжу къаруушхуэ ирахьэлIэнущ. Ар сэбэп хъунущ ди республикэм хуэдэу зи экономикэм мэкъумэш IэнатIэм увыпIэшхуэ щиIыгъ щIыналъэхэм я дежкIэ. Партым и Iэтащхьэм къигъэлъэгъуащ «Урысей зэкъуэтым» цIыху мелуани 2-м щIигъу зэрыхэтыр, абыхэм ящыщ дэтхэнэ зыми и ехъулIэныгъэр Урысей псом и дежкIи ехъулIэныгъэу зэрыщытыр», — жиIащ Къэбэрдей-Балъкъэрым и Iэтащхьэм.
КъБР-м и Iэтащхьэмрэ Правительствэмрэ я пресс-IуэхущIапIэ.
